b"\n_START_ARTICLE_\nMol\xc3\xad de Fontanet\n_START_SECTION_\nDescripci\xc3\xb3\n_START_PARAGRAPH_\nL'habitatge, que pot datar del 1739, al llarg del temps ha sofert ampliacions i un seguit de reformes de no fa massa temps._NEWLINE_Edifici de tres plantes. A la fa\xc3\xa7ana oest, hi trobem quatre finestres (de diferents mides), a la fa\xc3\xa7ana nord, hi trobem l'entrada actual al mol\xc3\xad, a la seva esquerra hi t\xc3\xa9 una finestra i a la part superior una altra. A la fa\xc3\xa7ana est, a la part esquerra hi ha una finestra que d\xc3\xb3na a la part superior. La fa\xc3\xa7ana sud est\xc3\xa0 adjunta amb un altre cos, que \xc3\xa9s on hi ha els elements m\xc3\xa9s interessants. La coberta \xc3\xa9s de dos vessants (est-oest), acabada amb teules. Totes les fa\xc3\xa7anes estan arrebossades._NEWLINE_L'altre cos, \xc3\xa9s el que cont\xc3\xa9 els elements m\xc3\xa9s interessants. A la fa\xc3\xa7ana oest, s'observa per sota l'edifici la sortida de desgu\xc3\xa0s, a trav\xc3\xa9s d'un doble arc escarser. Al pilar d'aquests, hi ha la data inscrita de 1739 i una creu. A la planta baixa hi ha l'entrada original, amb llinda de pedra i la data i les inicials de J.F 1856 inscrita en un segell. A cada costat t\xc3\xa9 una petita finestra. A la planta seg\xc3\xbcent, hi ha tres finestres, la del centre amb llinda de pedra. La planta seg\xc3\xbcent, \xc3\xa9s la que es troba m\xc3\xa9s transformada a causa de les obres de restauraci\xc3\xb3. S'hi barreja la part original amb totxo. Hi ha dues finestres. A la fa\xc3\xa7ana sud, tamb\xc3\xa9 passa com a la part anterior: s'hi barreja la part original amb el totxo. Hi ha tres finestres. A la fa\xc3\xa7ana est, que ja est\xc3\xa0 restaurada, no hi ha cap obertura, per\xc3\xb2 s\xc3\xad que hi destaca l'enorme cacau. La coberta \xc3\xa9s de dos vessants (est-oest), acabada amb teules.\n_START_SECTION_\nHist\xc3\xb2ria\n_START_PARAGRAPH_\nL'antic mol\xc3\xad fariner ja es troba mencionat al segle XIV."